天津新居成謝府尹王君貺尚書
作者：邵雍
朝代：宋

paragraphs: 嘉祐壬寅歲，新巢始孱功。
仍分道德里，更近帝王宮。
檻仰端門峻，軒迎兩觀雄。
窗虛響瀍澗，臺逈璨伊嵩。
好景尤難得，昌辰豈易逢。
無才濟天下，有分樂年豐。
水竹復心裏，鸎花淵藪中。
老萊歡不已，靖節興何窮。
嘯傲陪真侶，經營賀府公。
丹誠徒自寫，匪報是恩隆。